ODGOVORI NA PITANJA

vezana uz Poziv na dostavu projektnih prijedloga

*UP.02.1.1.05 „Zaželi-Program zapošljavanja žena“*

*Pitanja pristigla na esf.info@mrms.hr od 28.8. do 3.9.2017.*

U interesu jednakog postupanja prema svim prijaviteljima, Ministarstvo rada i

mirovinskoga sustava u okviru ovog dokumenta, a čija je svrha pojasniti uvjete

natječajne dokumentacije, daje mišljenje o prihvatljivosti određenog prijavitelja,

projekta ili aktivnosti u okviru dostupnih informacija iz pitanja dostavljenih od strane

potencijalnih prijavitelja.

|  |  |  |
| --- | --- | --- |
| RB. | PITANJE | ODGOVOR |
|  | Primijetili smo da je u prezentaciji objavljenoj u sklopu dokumentacije na web stranici Strukturnih fondova, naznačeno kako je za opremu koja se planira kupiti potrebno u Obrascu A pod "Oznaka", označiti "Oprema". Naime, prilikom pisanja, vodili smo se Uputama za prijavitelje (pročišćena verzija 24.7.2017.) gdje nije izričito navedeno da treba označiti stavku opreme u Oznakama (kao što je navedeno za "Izravni troškovi osoblja" i "Indirektni trošak").  Predstavlja li to grešku u smislu da nam stavke koje se odnose na primjerice, kabanice ili mobitele za ciljanu skupinu, neće biti priznate i prihvatljive za financiranje s obzirom da iste nismo označili oznakom "Oprema", a projekt je već prijavljen? | Oznaka „oprema“ u prijavnom obrascu A koristi se u svrhu provjere poštovanja dozvoljenog postotka sukladno objavljenim Uputama za prijavitelje. Naime, točka *1.2.4. Troškovi nabave opreme* jasno propisuje da trošak nabave opreme za provedbu projektnih aktivnosti u okviru ovog projekta ne smije premašiti 5% svih prihvatljivih troškova projekta. Ukoliko predmetne stavke nisu obilježene oznakom „oprema“, Posredničko tijelo razine 2 će učiniti isto prilikom provjere prihvatljivosti izdataka za predmetni projektni prijedlog. |
|  | Zanima nas da li prijavitelj (JLS) prilikom zapošljavanja voditelja ili administratora projekta Zaželi, određuje broj sati rada voditelja/administratora na temelju broja zaposlenih žena i krajnjih korisnika koji će biti uključeni u projekt ili sam određuje radnu satnicu voditelja/administratora na temelju svoje procjene, odnosno da li postoji neko ograničenje ili pokazatelji na temelju kojih se odlučuje da li se voditelja projekta ili administratora projekta zapošljavaju na ukupnu punu radnu satnicu ili na pola radne satnice?  Također nas zanima, da li osoba koja je do prosinca 2017. godine u JLS na stručnom osposobljavanju bez zasnivanja radnog odnosa na mjestu samostalnog upravnog referenta za praćenje i provedbu projekata i fondova EU, može biti voditelj projekta „Zaželi“ te  iste JLS nakon isteka stručnog osposobljavanja? Da li njezina plaća ulazi u masu sredstava za plaće zaposlenih u JLS ako će ta osoba biti zaposlena na određeno vrijeme i samo za potrebe provođenja projekta Zaželi? | Prijavitelj sam procjenjuje i odlučuje o radnom vremenu te definira satnicu na koju će zaposliti voditelja/administratora projekta uzimajući u obzir obveze i odgovornosti radnog mjesta. Realnost procjene prijavitelja provjerava PT2 tijekom elementa provjere prihvatljivosti izdataka.  Moguće je s osobom sklopiti ugovor o radu nakon raskida ili isteka stručnog osposobljavanja za rad bez zasnivanja radnog odnosa.  Pod masom sredstava za plaće zaposlenih u jedinicama lokalne i područne (regionalne) samouprave (JLS) podrazumijeva se masa bruto plaća zaposlenih. Zaposlenicima u smislu Zakona o plaćama u lokalnoj i područnoj (regionalnoj) samoupravi (NN 28/10) podrazumijevaju se župan, gradonačelnik, općinski načelnik i njihovi zamjenici u jedinicama lokalne i područne (regionalne) samouprave koji dužnost obavljaju profesionalno, te službenici i namještenici u upravnim odjelima i službama jedinica lokalne i područne (regionalne) samouprave.  Zapošljavanje voditelja i administratora na projektu u JLS, moguće je sukladno čl. 28, st. 1 zakona Zakona o službenicima i namještenicima u lokalnoj i područnoj (regionalnoj) samoupravi primiti u službu na određeno vrijeme radi obavljanja privremenih poslova, no u tom slučaju služba može trajati najduže 6 mjeseci te se može produžiti za još 6 mjeseci. Dakle, ukoliko se voditelj/administrator na projektu zapošljava u JLS kao namještenik, sredstva za njegovu plaću ulaze u masu plaća sukladno čl. 14. spomenutog važećeg Zakona. |
|  | 1. Da li u Ugovoru o radu na određeno vrijeme koji će se sklopiti između Poslodavca i žene moramo imenom i prezimenom navesti krajnjeg korisnika ili samo navesti broj korisnika o kojima se brine žena?  Što ako neki korisnik umre ili ode u dom ili žena tijekom provedbe projekta dobije još nekog korisnika, tada bi se svaki put pisano novi dodatak Ugovora o radu?!    2. Da li je moguće poslati ili objaviti primjerak Ugovora o radu između Poslodavca i žene, tada bi svim prijaviteljima bilo jednostavnije i ne bi bilo toliko upita oko istog?! | 1. U Ugovoru o radu nije potrebno navesti imena krajnjih korisnika.  Prema točki 3.3 Prihvatljive aktivnosti, važećih uputa za prijavitelje, svaka zaposlena žena pružat će potporu i podršku za najmanje četiri krajnja korisnika. Sukladno točki 4.1.2.važećih Uputa za prijavitelje te točki 5. 1. Posebnih uvjeta ugovora, nakon izmjena i dopuna natječajne dokumentacije od 24.07.2017., trošak mjesečne plaće zaposlene žene koja u jednom mjesecu pruža usluge potpore i podrške za manje od četiri krajnja korisnika je neprihvatljiv trošak. Ukoliko se dogodi da iz nekog razloga u pojedinom mjesecu žena pruža potporu i podršku za manje od 4 osobe, trošak njene plaće neće biti prihvatljiv trošak.  2. Ugovor o radu definira prijavitelj. |

*Pitanja pristigla na esf.info@mrms.hr od 4.9. do 7.9.2017.*

|  |  |  |
| --- | --- | --- |
|  | U pregledu uputa i dokumentacije vezane za projekt Zaželi došli smo do nekih nedoumica sa planiranim partnerom, Jedinicom lokalne samouprave, Gradom te molim vašu pomoć i pojašnjenje. Naime mi smo Društvo CK iz Dalmacije i jako je teško pronaći žene koje bi željele raditi za minimalnu plaću te smatramo da ukoliko krenemo sa projektom ćemo imati velikih problema u samoj provedbi odnosno zapošljavanju žena.    Sukladno navedenom JLS zanima da li je moguće ženama koje bi pružale usluge kroz projekt Zaželi povećati plaću jer bi radile dodatno druge poslove unutar Udruge? | Sukladno važećim Uputama za prijavitelje u točki 1.2.1. Trošak pripadnica ciljane skupine prihvatljivi troškovi pripadnica ciljane skupine su troškovi plaća u iznosu minimalne plaće sukladno važećoj Uredbi Vlade RH o visini minimalne plaće za tekuću godinu.  Točkom 4.1.2. Neprihvatljivi izdaci, kao i točkom 5.1. Posebnih uvjeta ugovora propisano je da trošak plaća pripadnica ciljanih skupina u svrhu potpore i podrške starijim osobama i osobama u nepovoljnom položaju kroz programe zapošljavanja u lokalnoj zajednici u iznosu većem od minimalne plaće sukladno važećoj Uredbi Vlade RH o visini minimalne plaće za tekuću godinu nije prihvatljiv trošak.  Također, sukladno važećim Uputama za prijavitelje pripadnice ciljane skupine isključivo mogu biti uključene u projektnu Aktivnost 1. Zapošljavanje žena iz ciljanih skupina u svrhu potpore i podrške starijim osobama i osobama u nepovoljnom položaju kroz programe zapošljavanja u lokalnoj zajednici i projektnu Aktivnost 2. Obrazovanje i osposobljavanje žena iz ciljanih skupina koje će pružati potporu i podršku starijim osobama i osobama u nepovoljnom položaju, odnosno ne mogu dodatno biti angažirane na drugim poslovima unutar Udruge. |
|  | Vezano za poziv na dostavu projektnih prijedloga „Zaželi – program zapošljavanja žena“, zanima me da li krajnji korisnici moraju nužno biti korisnici Centra za socijalnu skrb ili na drugi način u evidenciji Centra? Naime istraživanjem na terenu uvidjeli smo da neki korisnici patronaže, koja je pri domu zdravlja svakako trebaju pomoć i podršku, a ne nalaze se u evidencijama Centra za socijalnu skrb. Sukladno tome zanima me možemo li koristiti druge izvore za prikupljanje krajnjih korisnika ili isključivo Centra za socijalnu skrb.  Još Jedno pitanje – Da li je moguće napraviti partnerstvo s organizacijama koje teritorijalno ne pripadaju JLS koja će biti prijavitelj projekta te tako proširiti broj korisnika i područje provedbe projekta? | Korisnike potpore i podrške mogu identificirati prijavitelj ili ostali partneri u projektu, a Centar za socijalnu skrb kao obavezni partner osigurava da korisnik potpore i podrške (starija osoba i/ili osoba u nepovoljnom položaju), kojem je predmetna usluga potpore i podrške opisana u aktivnosti 1. osigurana iz sredstava Državnog proračuna ili drugog javnog izvora, ne može biti korisnik potpore i podrške unutar ovog projekta.  Moguće je partnerstvo s organizacijama iz druge JLS. |
|  | Je li prihvatljivo da u jednom kućanstvu istodobno bude pripadnica ciljane skupine i krajnji korisnik te da pripadnica ciljane skupine brine za krajnjeg korisnika u tom kućanstvu? | Isto nije definirano važećim Uputama za prijavitelje kao neprihvatljivo. |
| 4. | Centar za socijalnu skrb kao obavezni partner na projektu osigurava da korisnik potpore i podrške (starija osoba i/ili osoba u nepovoljnom položaju), kojem je predmetna usluga potpore i podrške opisana u aktivnosti 1 osigurana iz sredstava Državnog proračuna ili drugog javnog izvora, ne može biti korisnik potpore i podrške unutar ovog projekta.  Sukladno navedenom molimo pojašnjenje:  1. Može li  osoba kojoj je rješenjem Centra za socijalnu skrb priznato pravo na Doplatak za pomoć i njegu koji se sukladno čl.57 Zakona o socijalnoj skrbi priznaje osobi koja ne može sama udovoljiti osnovnim životnim potrebama uslijed čega joj je prijeko potrebna pomoć i njega druge osobe u organiziranju prehrane, pripremi i uzimanju obroka, nabavi namirnica, čišćenju i pospremanu stana, oblačenju i svlačenju, održavanju osobe higijene, kao i obavljanju drugih osnovnih životnih potreba (sukladne opisanim aktivnostima I. projekta) , a isti se osigurava također iz sredstava Državnog proračuna,  biti krajnji korisnik ovog projekta?  2. Molimo preciznije definiranje kriterija *osobe u nepovoljnom položaju* kao krajnjeg korisnika ovog projekta! Primjerice može li  korisnik Zajamčene minimalne naknade mlađi od 65godine, bez zdravstvenih problema a živi u ruralnoj sredini bez javnog prijevoza,  biti uključen kao krajnji korisnik?  ili  Osoba 50 godina života, korisnik mirovine, nije u evidenciji ovog Centra, navodno ovisnik o alkoholu? | 1. Ne. Korisnik kojemu je predmetna usluga potpore i podrške već osigurana iz sredstava Državnog proračuna ili drugog javnog izvora, ne može biti korisnik potpore i podrške unutar ovog projekta.  2. Krajnji korisnik je starija osoba i/ili osoba u nepovoljnom položaju kojoj je potrebna potpora i podrška u kućanstvu (u okviru Prihvatljivih aktivnosti sukladno točki 3.3. Centar za socijalnu skrb osigurava pravilnu identifikaciju krajnjih korisnika koje nije potrebno posebno dokazivati). Centar za socijalnu skrb kao obavezni partner na projektu osigurava da korisnik potpore i podrške (starija osoba i/ili osoba u nepovoljnom položaju), kojem je predmetna usluga potpore i podrške opisana u aktivnosti 1 osigurana iz sredstava Državnog proračuna ili drugog javnog izvora, ne može biti korisnik potpore i podrške unutar ovog projekta. Kriteriji za odabir krajnjih korisnika nisu definirani Uputama za prijavitelje. Osobe se identificiraju u suradnji prijavitelja i obaveznog partnera CZSS i eventualno ostalih partnera ako ih ima na projektu. Između ostalih osoba u nepovoljnom položaju krajnji korisnici mogu biti i osobe s invaliditetom, osobe s mentalnom retardacijom, kronični bolesnici i slično neovisno o starosnoj dobi. |